**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΜΑΡΑΘΩΝΑ**

**Α Ν Α Κ Ο Ι Ν Ω Σ Η**

Κατόπιν έκδοσης της υπ’ αριθ. Δ1α/ΓΠ.οικ.17698 Κ.Υ.Α. (ΦΕΚ τ. Β’ 1076/20-3-2021), και με κύριο γνώμονα την εύρυθμη και ασφαλή λειτουργία του Δικαστηρίου ενόψει της πανδημίας του κορωνοϊού COVID-19,

**-1)** **ΑΝΑΣΤΕΛΛΟΝΤΑΙ προσωρινά, από τις 20-3-2021 και ώρα 6:00 έως και τις 29-3-2021 και ώρα 6:00,** για προληπτικούς λόγους δημόσιας υγείας:

α) Οι δίκες παλαιάς τακτικής διαδικασίας (προ του Ν. 4335/2015), μικροδιαφορών, ειδικών διαδικασιών, ασφαλιστικών μέτρων και εκούσιας δικαιοδοσίας (συμπεριλαμβανομένων των Ν. 3869/2010 και 4605/2019), που έχουν προσδιοριστεί για συζήτηση. Οι εν λόγω υποθέσεις θα αποσυρθούν οίκοθεν χωρίς την παρουσία των διαδίκων ή/ και των πληρεξουσίων Δικηγόρων τους και δεν θα εκφωνηθούν. Κατά το άνω χρονικό διάστημα της αναστολής, **δεν θα συζητηθούν ούτε αιτήματα προσωρινών διαταγών Ν. 3869/2010 και 4605/2019**, τα οποία θα αποσυρθούν, ομοίως, οίκοθεν χωρίς την παρουσία των διαδίκων ή/ και των πληρεξουσίων Δικηγόρων τους. Οι προσωρινές διαταγές που έχουν χορηγηθεί επί αιτήσεων ασφαλιστικών μέτρων ή εκούσιας δικαιοδοσίας (συμπεριλαμβανομένων των Ν. 3869/2010 και 4605/2019) και έχουν ισχύ έως τη συζήτηση της κύριας υπόθεσης, η οποία έχει προσδιοριστεί κατά το άνω χρονικό διάστημα της αναστολής, θα παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει και τη διάρκεια της παράτασης, χωρίς να απαιτείται κάποια ενέργεια ή παρουσία των διαδίκων ή/ και των πληρεξουσίων Δικηγόρων τους.

β) Με την επιφύλαξη των κατωτέρω υπ’ αριθ. 2.β. εξαιρέσεων, **οι νόμιμες και δικαστικές προθεσμίες** για τη διενέργεια διαδικαστικών πράξεων και άλλων ενεργειών ενώπιον των υπηρεσιών του Δικαστηρίου, **καθώς και η παραγραφή** των συναφών αξιώσεων.

γ) Οι, κατά τις κείμενες διατάξεις, **διαδικασίες αναγκαστικής εκτέλεσης** **και** **διενέργειας πλειστηριασμών**.

δ) Με την επιφύλαξη των κατωτέρω υπ’ αριθ. 2 εξαιρέσεων, **όλες οι ενέργειες ενώπιον του παρόντος Δικαστηρίου**. Ως εκ τούτου, ενδεικτικώς, δεν θα κατατίθενται με φυσική παρουσία πάσης φύσεως δικόγραφα (ένδικα βοηθήματα, ένδικα μέσα κλπ.), δεν θα κατατίθενται προτάσεις και προσθήκη - αντίκρουση μετά των σχετικών εγγράφων κατά τα άρθρα 4Η και 4Θ Ν. 3869/2010, καθόσον οι προβλεπόμενες στα εν λόγω άρθρα προθεσμίες είναι σε αναστολή, δεν θα κατατίθενται με φυσική παρουσία αιτήσεις για χορήγηση πιστοποιητικών, δεν θα κατατίθενται αιτήσεις για παροχή νομικής βοήθειας, δεν θα κατατίθενται αιτήσεις για δημοσίευση διαθηκών και κήρυξη αυτών κυρίων, ούτε αιτήσεις για έκδοση διαταγών, διατάξεων, κληρονομητηρίων, έγκρισης σωματείων ή τροποποίησης των καταστατικών αυτών, δεν θα λαμβάνονται ένορκες βεβαιώσεις, δεν θα πραγματοποιούνται δηλώσεις αποποίησης κληρονομίας, δηλώσεις τρίτου και θεωρήσεις για γνήσιο υπογραφής συναινετικών διαζυγίων, ούτε εξωδικαστικοί συμβιβασμοί, δεν θα συζητούνται συναινετικές προσημειώσεις υποθήκης, δεν θα χορηγούνται με φυσική παρουσία αντίγραφα αποφάσεων, διαταγών, διαθηκών κλπ., ούτε απόγραφα, ούτε πιστοποιητικά και δεν θα πραγματοποιείται προκαταρκτική εξέταση και προανάκριση.

**-2) ΕΞΑΙΡΟΥΝΤΑΙ από την αναστολή**, ήτοι θα διεξάγονται κανονικά**:**

α) Οι **δίκες της τακτικής διαδικασίες** που εκδικάζονται σύμφωνα με τις διατάξεις του **Ν. 4335/2015** (νέα τακτική διαδικασία).

β) **Η κατάθεση προτάσεων και προσθήκης - αντίκρουσης μετά των σχετικών εγγράφων, καθώς και η άσκηση παρέμβασης, προσεπίκλησης, ανακοίνωσης δίκης και ανταγωγής στις υποθέσεις της νέας τακτικής διαδικασίας (Ν. 4335/2015),** διότι οι προθεσμίες που προβλέπονται στα άρθρα 215, 237 και 238 ΚΠολΔ δεν αναστέλλονται. Ειδικά, οι προθεσμίες των ανωτέρω άρθρων, εφόσον λήγουν εντός του χρονικού διαστήματος από 22-3-2021 έως και 26-3-2021, παρατείνονται για επτά (7) ημέρες.

γ) **Η λήψη ενόρκων βεβαιώσεων** αποκλειστικά και μόνο εφόσον πρόκειται να χρησιμοποιηθούν επί των ανωτέρω υπό στοιχ. 2.β. υποθέσεων της νέας τακτικής διαδικασίας.

δ) **Η χορήγηση και ανάκληση προσωρινών διαταγών επί υποθέσεων ασφαλιστικών μέτρων και γνήσιας εκούσιας δικαιοδοσίας**. Προς τούτο, επιτρέπεται η κατάθεση αιτήσεων των ανωτέρω διαδικασιών, μόνο εφόσον αφορούν κατεπείγουσες περιπτώσεις και σωρεύεται σε αυτές αίτημα χορήγησης ή ανάκλησης προσωρινής διαταγής, καθώς και αυτοτελών αιτημάτων χορήγησης ή ανάκλησης προσωρινής διαταγής. Το αίτημα χορήγησης ή ανάκλησης προσωρινής διαταγής θα συζητείται παραχρήμα χωρίς κλήτευση του αντιδίκου.

ε) Η ηλεκτρονική κατάθεση δικογράφων και αιτήσεων για έκδοση πιστοποιητικών όπου αυτό προβλέπεται και είναι δυνατό (μέσω του συστήματος solon.gov.gr).

στ) Όσες **δικογραφίες προκαταρκτικής εξέτασης και προανάκρισης** χαρακτηρίζονται ως **επείγουσες ή κατεπείγουσες με βάση την Εισαγγελική παραγγελία, καθώς και όσες, κατά την κρίση του αρμοδίου προανακριτικού υπαλλήλου, χρήζουν άμεσης αντιμετώπισης** σε σχέση με το χειρισμό ή την περαίωσή τους.

ζ) Η δημοσίευση αποφάσεων, πράξεων, διαταγών και διατάξεων.

**-3) Η λειτουργία της Γραμματείας του Δικαστηρίου περιορίζεται** στις αναγκαίες ενέργειες για τη διεκπεραίωση των ανωτέρω υποθέσεων και μόνο, καθώς και εκείνων που, κατά περίπτωση και κατά την κρίση του Προέδρου Υπηρεσίας, έχουν κατεπείγοντα χαρακτήρα και χρήζουν άμεσης αντιμετώπισης.

**-4)** Στο πλαίσιο των γενικών κατευθύνσεων που έχουν δοθεί από το Υπουργείο Υγείας, και προς αποφυγή συγχρωτισμού, παρακαλούνται οι κ.κ. πληρεξούσιοι Δικηγόροι και οι πολίτες **να μην προσέρχονται στους χώρους του Ειρηνοδικείου, παρά μόνον** για τη διεκπεραίωση όσων εκ των ανωτέρω (υπ’ αριθ. 2) υποθέσεων/ ενεργειών απαιτείται η φυσική τους παρουσία **και αποκλειστικά κατόπιν προηγούμενης συνεννόησης (ραντεβού) με τη Γραμματεία στα τηλ. 22950-52633 και 22950-54133**, για δε τυχόν διευκρινίσεις ή ερωτήσεις παρακαλούμε όπως επικοινωνείτε, ομοίως, τηλεφωνικώς με τη Γραμματεία του Ειρηνοδικείου στα παραπάνω τηλέφωνα.

Τέλος, προς διασφάλιση της δημόσιας υγείας, **ορίζονται τα παρακάτω αναγκαία υγειονομικά μέτρα** για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** **ΥΠΟΧΡΕΩΤΙΚΗ ΧΡΗΣΗ ΜΑΣΚΑΣ** από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου, σύμφωνα με τις εκάστοτε οδηγίες και υποδείξεις της Επιτροπής Αντιμετώπισης Έκτακτων Συμβάντων Δημόσιας Υγείας από Λοιμογόνους παράγοντες.

**2)** **ΑΠΑΡΑΙΤΗΤΗ Η** **ΧΡΗΣΗ ΑΝΤΙΣΗΠΤΙΚΟΥ ΔΙΑΛΥΜΑΤΟΣ**, το οποίο είναι διαθέσιμο σε όλους τους χώρους του Ειρηνοδικείου.

**3) ΑΥΣΤΗΡΗ ΤΗΡΗΣΗ ΑΠΟΣΤΑΣΗΣ ΠΡΟΣΩΠΩΝ ΚΑΤ’ ΕΛΑΧΙΣΤΟ ΟΡΙΟ 1,5 ΜΕΤΡΟΥ.**

**4)** **ΑΝΩΤΑΤΟ ΟΡΙΟ ΠΑΡΕΥΡΙΣΚΟΜΕΝΩΝ ΕΝΤΟΣ ΤΟΥ ΑΚΡΟΑΤΗΡΙΟΥ: ΔΕΚΑ ΠΕΝΤΕ (15) ΑΤΟΜΑ** (μη συμπεριλαμβανομένης της Σύνθεσης του Δικαστηρίου).

**5) ΑΝΩΤΑΤΟ ΟΡΙΟ ΕΙΣΕΡΧΟΜΕΝΩΝ ΣΤΟΥΣ ΧΩΡΟΥΣ ΤΩΝ ΓΡΑΦΕΙΩΝ: ΕΝΑ (1) ΑΤΟΜΟ ΤΗ ΦΟΡΑ**.

Καπανδρίτι, 22-3-2021

**Η Διευθύνουσα το Ειρηνοδικείο Μαραθώνα**

**ΜΑΡΙΑ - ΑΜΑΛΙΑ ΝΤΑΗ**

ΕΙΡΗΝΟΔΙΚΗΣ Δ’